Uudet olympialajit
osaavat yllättää

Liikunnassa ja urheilussa tapahtuu kaiken aikaa uudistumista, uusia asioita. Sen huomaan jäyhän kankeassa olympialiikkeessäkin, ja lähempää vielä, kun pitää silmänsä auki ja katsoo kun pojat (tytöt nyös) pomppivat skeittilaudoillaan katujen varsilla ja sitä varten  rakennetuilla paikoilla.
   Ja ihka uuttakin lajista  kuuluu, kun se lukeutuu nyt niiden viiden uuden olympialajin joukkoon, joissa kilpaillaan ensimmäistä kertaa Tokiossa. Muut uudet lajit ovat baseball, lainelautailua, kiipeily ja karate.
   Joillakin tahoilla tästä on oltu yllättyneitä, kun skeittiä ei ole vielä suuremmin tunnettu kilpailumuotona, vaan pelkästään harrastuksena. Mutta tälle on selityksensä.
   Olympialiike on yksinkertaisesti huomannut, että sen on mentävä nuorten itsensä pariin säilyttääkseen heidät olympiahengessä mukana. Skeitti eli rullalautailu on tässä tarkoituksessa hyvänä sillanrakentajana.
   Ne, jotka tietävät tästä uudesta lajista enemmän, sanovat, että se on hienoa nähtävää, jossa esittäjä ja hänen lautansa tekevät ihmeisiin yltäviä suorituksia. Ja eikös aikanansa lumilautailukin syntynyt nuorten itsensä aloitteesta, ja nyt se on talvisten lajien yksi suurimpia tapahtumia.
   Olympialiike onkin ihan oikealla asialla ottamalla mukaan uusia lajimuotoja. Nehän antavat  monipuolisuuden malleja myös tavallisen liikunnan piiriin.
   On muitakin liikunnan muotoja, jotka ovat aivan viime aikoina nousseet pinnalle ja saavuttaneet suosiota. Niihin kuuluu mailapeli Padel. Se on peli, jossa on vaikutteita tenniksestä ja guassista. Palloa lyödään siinä verkon molemmin puolin. Kuopiossakin tämä peli on saanut suosiosta. Padel-pelipaikkoja on Kuopiossa jo Väinölänniemellä ja Kumpusaareen on rakenteilla yritysvetoinen 6-ratainen sisähalli. 
   Tässä harrastuksessa sanotaan kiehtovan sen sosiaalinen ilmapiiri – kyse ei ole vain pelaamisesta vastustajaa vastaan, vaan myös yhdessä olemisesta. Laji on alun alkaen syntynyt Etelä-Amerikassa ja tullut Suomeen Espanjan kautta.
   Näin liikunnan ja urheilun saralla tapahtuu uuttakin. Ja erityisesti tässä on hauska nähdä se, että nuoret itse ovat tulleet esiin ja näyttäneen liikunnalle uudenlaisia puolia. Liikunnan koko kenttähän on ääretön, joten sieltä löytyy tilaa monenlaiselle menolle ja toiminnalle, eikä se ole keneltäkään poissa – paremminkin päinvastoin.

                                                          **
Kun tässä Tokion olympialaiset ovat pian ovella, niin ehkä on sopivaa muistaa, että olympiahistoria on koko maailman urheiluhistoriaa. Siksi sen lajivalikoimakin on kasvanut kisoista toiseen niin kuin nytkin. 
    Ikivanhoista urheiluista tiedetään erityisesti paini ja nyrkkeily. Antiikin Kreikassa kansa kokoontui jo runsaat 2000 vuotta sitten seuraamaan painiotteluita. Niissä painijat valeltiin ensin oliviöljyllä ja sitten käytiin painimaan. Arvatenkin katsomossa oli hauskaa katsottavaa. 
Noina aikoina ihmiskehoa palvottiin ja jumaloitiin, ja ihminen nähtiin kauneuden korkeimpana asteena.  Ehkä on hyvä kuitenkin, että tuosta öljyämisestä on sittemmin luovuttu ja trikoot takaisin päälle puettu!

RISTO HIRVONEN